МэзгъэфIэнхэм я лэжьакIуэхэм я махуэ
Урысей Федерацэм и мэзкъуэдыхэм я унафэщIхэм я зэхуэсышхуэу 1999 гъэм Владивосток къалэм щекIуэкIам япэ дыдэу къыщыхалъхьауэ щытащ МэзгъэфIэнхэм я лэжьакIуэхэм я махуэр гъэ къэс гъэлъэпIэным хуэунэтIа жэрдэмыр.
Илъэс зыбжанэ дэкIри, 2006 гъэм абыкIэ унафэ къищтащ УФ-м ЩIыуэпсым и хъугъуэфIыгъуэхэмрэ экологиемкIэ и министерствэм деж щыIэ Жылагъуэ экологие советым. А зэIущIэм щIэсахэм ар ирырагъэхьэлIат къэралым хэхауэ яхъумэ и щIыпIэхэр (мэзкъуэдыхэр) щызэгъэуIуа къэралпсо IуэхущIапIэ къызэрызэрагъэпэщрэ илъэс 90 щрикъу махуэм, жэпуэгъуэм и 14-м. Мы зэманым а зэгухьэныгъэм и нэIэ щIэтщ УФ-м ит мэзгъэфIэнхэм ящы- щу 103-р.
Федеральнэ мыхьэнэ зиIэ мэзкъуэдыхэм щIыуэпсыр хъумэным хуэунэтIа щIэныгъэ-къэхутэныгъэ лэжьыгъэхэр щрагъэкIуэкI, экологие-егъэджэныгъэхэр къыщызэрагъэпэщ, къэкIыгъэхэмрэ псэущхьэхэмрэ я щыIэкIэ-псэукIэр зыхуэдэм, дыкъэзыухъуреихь дунейм и «плъыфэхэм» зэрызахъуэжым, нэгъуэщI-къинэмыщIхэми щакIэлъоплъ. Абыхэм Iэщ щыхъуакIуэркъым, мэши щащIэркъым.
УФ-м къэрал мыхьэнэ зиIэу ит мэзкъуэдыхэм псори зэхэту километр зэбгъузэнатIэу 340-рэ къызэщIаубыдэ. Зэхэплъхьэжмэ, ар хуэдизщ Финляндие зэрыщыту и IэмыщIэ илъ щIыналъэм.
КЪУМАХУЭ Аслъэн.
